**1ο Πειραματικό Γυμνάσιο Αθήνας**

**Αθήνα, Σεπτέμβριος 2014**

**ΤΟ ΠΛΑΙΣΙΟ ΛΕΙΤΟΥΡΓΙΑΣ**

**ΤΟΥ 1ου ΠΕΙΡΑΜΑΤΙΚΟΥ ΓΥΜΝΑΣΙΟΥ ΑΘΗΝΑΣ**

Το Σχολείο είναι ένας δημόσιος χώρος στον οποίο συνυπάρχουν καθημερινά εκπαιδευτικοί, μαθητές και βοηθητικό προσωπικό. Παράλληλα, είναι ένας οργανισμός με δομή και κανόνες λειτουργίας, του οποίου η φυσιογνωμία, στην ουσία, διαμορφώνεται από τις σχέσεις μεταξύ των μελών της Σχολικής Κοινότητας και από τους θεσμούς μέσα στους αυτό οποίους λειτουργεί.

Στόχος του σχολείου είναι: ***αγωγή και μάθηση για τους μαθητές σε γόνιμο και εποικοδομητικό περιβάλλον.*** Ο εκπαιδευτικός είναι ο άμεσος συνεργάτης και αρωγός του μαθητή στην προσπάθεια του για κατάκτηση της γνώσης και, ταυτόχρονα, συμπαραστάτης και καθοδηγητής στην πορεία για την ολοκλήρωση του χαρακτήρα του και τη διαμόρφωση της προσωπικότητάς του.

Το κείμενο που ακολουθεί περιγράφει το Πλαίσιο Λειτουργίας του Σχολείου μας. Έχει δεσμευτικό χαρακτήρα για όλα τα μέλη της Σχολικής Κοινότητας και αποτελεί ένα Καταστατικό Χάρτη δικαιωμάτων και υποχρεώσεων. Στοχεύει να αποτυπώσει το γενικότερο κλίμα που θέλουμε να επικρατεί και να περιγράψει τα γενικά χαρακτηριστικά της προσδοκώμενης συμπεριφοράς και στάσης όλων μας.

1. ***Γενικό Πλαίσιο της Σχολικής Ζωής***
   1. Για κάθε σημαντικό θέμα που απασχολεί τη Σχολική Κοινότητα καταβάλλεται προσπάθεια να γίνεται γόνιμη συζήτηση και αναλυτική ανταλλαγή απόψεων και επιχειρημάτων στο πλαίσιο της δημοκρατικής λειτουργίας του σχολείου. Η απόφαση λαμβάνεται από αυτούς που, έχουν τη θεσμική ευθύνη, συνεκτιμώντας τις απόψεις που έχουν κατατεθεί και με γνώμονα την καλύτερη λειτουργία του Σχολείου.
   2. Κυρίαρχο στοιχείο της ζωής στο Σχολείο μας είναι ο αλληλοσεβασμός και η αποδοχή του ¨άλλου¨. Η εθνικότητα, η θρησκεία, το φύλο, η κουλτούρα και γενικά ό,τι συνιστά τη διαφορετικότητα, αποτελεί πλούτο για τα μέλη της σχολικής κοινότητας.
   3. Το Σχολείο είναι χώρος μάθησης και πνευματικής δημιουργίας: ο χώρος εργασίας των εκπαιδευτικών και των μαθητών. Ο σεβασμός προς τους άλλους θεωρείται προϋπόθεση για συνύπαρξη, και ο αυτοσεβασμός ανάγκη. Ενδείξεις ύπαρξης ή έλλειψης σεβασμού είναι η συμπεριφορά αλλά και η εμφάνιση.. Άλλωστε βασική ιδιότητα κάθε πολιτισμένου ανθρώπου είναι να έχει συναίσθηση της φυσιογνωμίας του χώρου στον οποίο κινείται και να φροντίζει ώστε η παρουσία του να είναι συμβατή με αυτή.
2. ***Το Πλαίσιο για την Τάξη.***
   1. Ο διδάσκων καθηγητής έχει τον έλεγχο της τάξης του:

* καθορίζει τις θέσεις των μαθητών,
* αποφασίζει ποιος θα μπει και ποιος θα βγει από την τάξη,
* προσδιορίζει τις δραστηριότητες που θα γίνουν, τον τρόπο οργάνωσης του μαθήματος κλπ.
  1. Σε περίπτωση απουσίας ή κωλύματος κάποιου εκπαιδευτικού το τμήμα εργάζεται με τον αναπληρωτή του, ο οποίος θα αποφασίσει για το τι ακριβώς θα γίνεται με βάση τις δυνατότητες που υπάρχουν κάθε φορά (διδασκαλία του ίδιου ή άλλου γνωστικού αντικειμένου, επανάληψη κάποιας ενότητας, επίλυση ασκήσεων, εργασία στη βιβλιοθήκη κλπ).
  2. Καθοριστικής σημασίας είναι η ακρίβεια στην τήρηση του ωραρίου των μαθημάτων και των διαλειμμάτων. Η έγκαιρη προσέλευση στην τάξη είναι αυτονόητη υποχρέωση μαθητών και καθηγητών. Εξίσου σημαντική είναι η τήρηση των διαλειμμάτων, αφού έτσι διασφαλίζεται ο αναγκαίος χρόνος ξεκούρασης για μαθητές και καθηγητές.
  3. Η διακόσμηση και η καθαριότητα της αίθουσας είναι ατομική ευθύνη καθενός από εμάς. Η παραμονή σε μια όμορφη και τακτοποιημένη αίθουσα δημιουργεί κλίμα ηρεμίας και συμβάλλει σε ένα δημιουργικό μάθημα. Είναι υποτιμητικό να εργαζόμαστε σε περιβάλλον που θα ντρεπόμασταν να είναι το σπίτι μας. Κάθε μαθητής χρεώνεται μία καρέκλα και ένα θρανίο και έχει την ευθύνη να τα συντηρεί σε όλη τη διάρκεια της χρονιάς και να τα παραδώσει στην κατάσταση που ήταν όταν τα παρέλαβε.
  4. Με τη στάση μας βοηθάμε την εκπαιδευτική διαδικασία φροντίζοντας ώστε αυτή να γίνεται με εποικοδομητικό τρόπο, χωρίς να δημιουργούνται προβλήματα και τριβές μεταξύ μας.
* βγαίνουμε από το χώρο του Σχολείου μόνο κατόπιν άδειας από τη Διεύθυνση.
* βγαίνουμε από την τάξη μόνο αν υπάρχει σοβαρός λόγος και μόνο αφού ζητήσουμε άδεια από τον καθηγητή.
* έχουμε κλειστά τα κινητά τηλέφωνα (τα οποία ούτως ή άλλως απαγορεύεται ρητά να χρησιμοποιούνται στο σχολείο), και δεν χρησιμοποιούμε άλλα μέσα καταγραφής εικόνας και ήχου (π.χ. φωτογραφική μηχανή, mp3, κλπ) εκτός αν αυτό γίνεται σε συνεννόηση με τον καθηγητή και για τις ανάγκες του μαθήματος ή κάποιας δραστηριότητας.

***3. Το πλαίσιο για την εκτός τάξης ζωή στο σχολείο.***

1. Προφυλάσσουμε τους χώρους στους οποίους περνάμε το μεγαλύτερο μέρος της ημέρας από βανδαλισμούς και καταστροφές: φροντισμένοι και καθαροί χώροι κάνουν τη σχολική ζωή ευχάριστη και αποδοτική. Γράφοντας στους τοίχους, βρωμίζοντας τις τουαλέτες, καταστρέφοντας τα πράγματα που χρησιμοποιούμε, τελικά τιμωρούμε τον εαυτό μας.
2. Στα διαλείμματα υπάρχουν εφημερεύοντες καθηγητές στους χώρους του σχολείου. Η εποπτεία που ασκούν είναι μέρος του έργου τους και την ασκούν με την αναγκαία συνέπεια και επιμέλεια, οι δε μαθητές τους αντιμετωπίζουν όπως ακριβώς και τον καθηγητή που κάνει μάθημα μέσα στην τάξη.
3. Στο σχολείο απαγορεύεται ρητά το κάπνισμα σε όλους τους χώρους (στεγασμένους και ανοικτούς).

***4. Πλαίσιο σε σχέση με την παρουσία μας σε εκδηλώσεις, γιορτές, μορφωτικές επισκέψεις και εξωδιδακτικές δραστηριότητες***

1. Από την πρωινή συγκέντρωση που πραγματοποιείται κάθε μέρα μέχρι την πολυήμερη εκδρομή που πραγματοποιείται στο πλαίσιο των δράσεων των πολιτιστικών προγραμμάτων, οι εκδηλώσεις και οι εξωδιδακτικές δραστηριότητες του Σχολείου μας αποτελούν αναπόσπαστο κομμάτι της σχολικής ζωής, εξίσου σημαντικό με τη διδασκαλία του επίσημου αναλυτικού προγράμματος.
2. Η παρουσία όλων μας στις εκδηλώσεις που πραγματοποιούνται στο χώρο του σχολείου θεωρείται δεδομένη. Δεδομένος θεωρείται και ο σεβασμός στο τελετουργικό που ενδεχομένως να υπάρχει (π.χ. πρωινή προσευχή) ή στην προσπάθεια που κατέβαλαν όσοι προετοίμασαν την εκδήλωση (γιορτές, χορωδία κλπ).
3. Οι μορφωτικές επισκέψεις που διοργανώνει το σχολείο είναι κομμάτι του άτυπου εκπαιδευτικού προγράμματος. Αν η συμμετοχή μας είναι ουσιαστική και με πραγματικό ενδιαφέρον, τότε οι επισκέψεις αυτές γίνονται όντως μορφωτικές και αποκομίζουμε τα μέγιστα οφέλη. Κατά τη διάρκειά τους η συμπεριφορά μας είναι ίδια με αυτήν εντός του χώρου του Σχολείου, όπως περιγράφηκε μέχρι τώρα, ενώ ταυτόχρονα είμαστε πρεσβευτές του Σχολείου μας, οπότε η στάση μας αποτυπώνει την ταυτότητα του.